Návrh na rozšírenie liberalizácie obchodu so spracovanými poľnohospodárskymi výrobkami medzi Slovenskou republikou a Európskou úniou.

	Prvé kolo rokovaní o liberalizácii obchodu so spracovanými poľnohospodárskymi výrobkami sa ukončilo v roku 2001. Výsledkom týchto rokovaní bolo rozšírenie liberalizácie obchodu v tomto sektore, najmä zvýšenie hodnotovej kvóty pre vybranú skupinu výrobkov pre vývoz zo SR do EÚ, a tiež recipročné zníženie colných sadzieb u niektorých komodít. Tieto dohodnuté obchodné výhody sa však neuplatňujú vzhľadom na skutočnosť, že neboli zatiaľ odsúhlasené Asociačnou radou SR/EÚ.   

	V dôsledku dlhotrvajúceho schvaľovacieho procesu v Európskej únii a tiež požiadavkou niektorých členských krajín Európskej únie o zlepšenie, resp. rozšírenie už dohodnutých obchodných výhod v roku 2001 sa obe strany dohodli na pokračovaní v rokovaniach o možnostiach ďalšieho poskytnutia vzájomných obchodných výhod v oblasti  obchodu so spracovanými poľnohospodárskymi výrobkami z dôvodu rozšírenia už dohodnutých bilaterálnych obchodných výhod v tejto oblasti, a tým postupného odstránenia prekážok vo vzájomnom obchode.

Na rozdiel od teraz uplatňovaných výhod v obchode so spracovanými poľnohospodárskymi výrobkami medzi SR a EÚ, v súlade s Protokolom 3 k Európskej dohode o pridružení SR k ES, sú predmetom liberalizácie obchodu všetky komodity s výnimkou citlivých komodít tak pre SR, ako aj EÚ. Spracované poľnohospodárske výrobky sú výrobky, ktoré nie sú podľa zmluvy o Európskej únii  a zmluvy o založení Európskeho spoločenstva zaradené do prílohy 1, teda do zoznamu poľnohospodárskych výrobkov, na ktoré sa vzťahuje článok 32 o spoločnom trhu a obchode s poľnohospodárskymi výrobkami. 

Spracované poľnohospodárske výrobky sa skladajú tak z poľnohospodárskej časti, ako aj priemyselnej. Zodpovednosť za tieto výrobky nemá DG AGRI (poľnohospodárstvo), ale DG ENTERPRISE (priemysel) a neaplikujú sa na ne žiadne trhové poriadky. Ochrana trhu u týchto výrobkov sa aplikuje vo väzbe na podiel zapracovaného základného poľnohospodárskeho výrobku (pšenica, sušené mlieko, maslo, cukor, múka ...). Teda aj rokovania o liberalizácii obchodu pre tieto výrobky prebiehajú oddelene od rokovaní o liberalizácii obchodu pre poľnohospodárske výrobky.
	
	Expertné rokovania druhého kola tzv. „Double Profitu“ s Komisiou EÚ boli otvorené v decembri 2002 a ukončené v apríli 2003 zápisom z rokovania (Agreed minutes). V zápise sa obe strany dohodli na uplatňovaní rozšírených obchodných výhod v oblasti spracovaných poľnohospodárskych výrobkov od 1. júna .2003 ako autonómne opatrenia do doby odsúhlasenia doplnkového Protokolu 3 k Európskej dohode o pridružení SR k ES.     

Komisia EÚ predložila návrh na úplnú obojstrannú liberalizáciu obchodu v oblasti spracovaných poľnohospodárskych výrobkov tzv. „Double  profit“, to   znamená recipročné odstránenie ciel a vývozných náhrad pre spracované poľnohospodárske výrobky. V návrhu je tiež zahrnuté odstránenie hodnotovej kvóty pre tieto výrobky, ktorá bola zo strany EÚ pre tento okruh výrobkov určená pri vývoze zo SR do EÚ vo výške 2 718 000 EUR. Vzhľadom na rozsah komodít zaradených do uvedenej kvóty ( napr. margaríny, liehoviny, cestoviny, cukrovinky, trvanlivé pečivo, nealkoholické nápoje a iné ) a realizované vývozy zo strany SR do EÚ je stanovená  výška kvóty nepostačujúca, v roku 2002 bola táto kvóta vyčerpaná v prvom polroku.

Na výrobky zaradené medzi spracované poľnohospodárske výrobky uplatňuje EÚ okrem ad valorem cla (percentuálne vyjadrenie cla) tiež pohyblivú vyrovnávaciu zložku tzv.  poľnohospodársky komponent, zohľadňujúci obsah základných produktov v spracovaných výrobkoch, alebo dodatkové clá, ktoré budú zo strany EÚ v rámci liberalizácie obchodu princípom „Double profit“  zrušené. 

V rámci 2. kola  rokovaní boli jednotlivé výrobky spadajúce do sektoru spracovaných poľnohospodárskych výrobkov rozdelené do troch skupín:
1.	výrobky, u ktorých sa colná sadzba na oboch stranách zníži na  0% za predpokladu, že  na tieto výrobky nebudú poskytnuté vývozné náhrady zo strany SR a EÚ (Príloha č. 1),
2.	výrobky citlivé pre Európsku úniu, u ktorých bude obchod liberalizovaný z úrovne zmluvných, resp. preferenčných colných sadzieb na 0% v rámci stanovenej kvóty pri vývoze výrobkov zo Slovenskej republiky do Európskej únie (príloha č.2), 
3.	výrobky citlivé pre Slovenskú republiku, u ktorých bude obchod liberalizovaný z úrovne zmluvných, resp. preferenčných colných sadzieb na  0% v rámci stanovenej kvóty a skupina výrobkov, u ktorých bude stanovená znížená colná sadzba bez množstvového obmedzenia pri dovoze výrobkov z Európskej únie do Slovenskej republiky  (príloha č. 3).

Pre jednotlivé skupiny výrobkov boli dohodnuté  obchodné výhody jednak na základe 
tradičných obchodov, pričom boli zohľadnené tiež výsledky rokovania s Komisiou EÚ v rámci 1. kola rokovaní v roku 2001, hlavne v oblasti citlivých výrobkov. 

1) Výrobky  navrhnuté na obojstranné zníženie colnej sadzby na 0% 

Do tejto skupiny sú zaradené výrobky uvedené v prílohe č.1. Pre tieto výrobky sa colná sadzba na oboch stranách zníži na  0% za predpokladu, že  na tieto výrobky nebudú poskytnuté vývozné náhrady ani zo strany SR a ani zo strany EÚ. Navrhovaný spôsob liberalizácie obchodu na jednej strane umožní SR pripraviť sa postupne na úplne voľný obchod v rámci rozšíreného spoločenstva,  a tiež je výhodnejší pre SR, pretože momentálne uplatňované vývozné náhrady pre spracované poľnohospodárske výrobky v EÚ sú vo väčšine prípadov vyššie ako colné sadzby, ktoré na tieto výrobky uplatňuje SR. Na druhej strane väčšina výrobkov z tejto skupiny bola zaradená do skupiny výrobkov, na ktoré sa vzťahuje pri vývoze zo SR do EÚ tzv. hodnotová kvóta, už spomínaná vyššie. 

2)  výrobky citlivé pre Európsku úniu 

Tieto výrobky sú uvedené v  prílohe č. 2 a obchod bude liberalizovaný z úrovne zmluvných, resp. preferenčných colných sadzieb na 0% v rámci stanovenej množstvovej kvóty pre vývoz zo Slovenskej republiky do Európskej únie za predpokladu, že nebudú zo strany SR poskytnuté vývozné náhrady.  V zozname citlivých výrobkov pre EÚ sú výrobky s vyšším obsahom cukru, čokoládové a nečokoládové cukrovinky a potravinové prípravky. 
.
3) výrobky citlivé pre Slovenskú republiku

	Tieto výrobky sú uvedené v prílohe č. 3 a návrh na liberalizáciu pozostáva z dvoch častí: 
a)	výrobky, u ktorých je obchod liberalizovaný z úrovne zmluvných, resp. prefernčných colných sadzieb na  0% v rámci stanovenej množstvovej kvóty pre dovoz z Európskej únie do Slovenskej republiky, 
b)	výrobky, u ktorých je stanovená znížená colná sadzba bez množstvového obmedzenia pri dovoze výrobkov z Európskej únie do Slovenskej republiky,
V prílohe č.3 sú zaradené napr. maslo a iné tuky a oleje pochádzajúce z mlieka, niektoré cukrovinky a čokoláda, pekárenské výrobky, cestoviny a niektoré druhy liehovín.

Celkový, modelovo vypočítaný dosah na štátny rozpočet Slovenskej republiky bude vplyvom nevybratia ciel 160 mil. Sk. Odstránením colných sadzieb sa však na jednej strane znížia koncové ceny výrobkov pre zákazníkov v SR a na druhej strane sa znížia ceny na trhoch jednotlivých krajín EU. Zvýši sa konkurencieschopnosť slovenských výrobcov, čo môže mať vplyv na zvýšenie vývozu do krajín EU a následné zníženie záporného salda obchodnej bilancie.